3 000 uit Moskou-treinstasies ontruim ná bomdreigementYaroslvsky-treinstasie (Foto: Welcome2Russia) Russiese owerhede het Maandag ongeveer 3 000 persone uit drie treinstasies in sentraal Moskou ontruim weens ŉ telefoniese bomdreigement. Die staatsnuusagentskap RIA Novosti het berig ongeveer 2 000 persone is uit Leningradsky- en Kazansky-stasies ontruim en 750 uit Yaroslavsky. Polisiebeamptes en honde-eenhede is ontbied en deursoek die treinstasies, wat naby die metrostasie Komsomolskaya geleë is. Die treinstasies spesialiseer in roetes na St Petersburg, Siberië en Sentraal-Asië. Maroela Media het vroeër berig Maxim Sokolov, minister van vervoer, het Maandagoggend in ŉ televisie-onderhoud gesê terrorisme is nie die hoofteorie nie, nadat ŉ Russiese militêre vliegtuig Sondag in die Swart See neergestort het. Hy het gesê owerhede ondersoek ŉ moontlike meganiese fout of vlieëniersfout. Sokolov het bygevoeg die regering gaan nie in hierdie stadium veiligheidsmaatreëls by Russiese lughawens opskerp nie.